天絲行
作者：楊萬里
朝代：宋

paragraphs: 天孫嬾困拋雲機，却倩月姊看殘絲。
玉兔偷將乞風伯，和機失却天未知。
風伯得絲那解織，未嘗躬桑那解惜。
掀髯一笑戲一吹，散入寒空收不得。
曉來翠嶺瑩無痕，片雲忽裂落嶺根。
須臾吹作萬縷銀，乃是天絲不是雲。
遠山成練不曾捲，近林成紗未經翦。
坐看斜飛拂面來，分明是絲尋不見。
元來著面化成水，是水是絲問誰子。